**Amurgul din mine**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pășesc suavă prin tăcerea ta,

Ca-ntr-un apus de palide cuvinte,

Și mă-nfășor în fulgii moi de nea,

Precum lumina-n raza ei fierbinte.

Descopăr că, în timpul infinit,

A-mbătrânit și iarna asta rece.

Prin riduri noi, pe-un cer nedefinit,

Un soare zgribulit abia mai trece.

A-ncremenit un vis în ochii tăi –

Speranța pentru noi și pentru mâine.

Se-mbracă seara-n glas de zurgălăi,

Amurgu-i ud și jalnic, ca un câine.

Presimt acut iubirea-mbătrânind,

Acea iubire, până ieri, fecioară,

Și-mi amintesc de-obrazu-ți mirosind

A flori de busuioc și-a scorțișoară.

Troiene de tristeți mă copleșesc,

În suflet se înalță nori de gheață.

Sub munții de-ntuneric ce-mi zâmbesc,

Zac în a șovăielii fortăreață...